Henna otti harvinaisen kuvan ohikiitävästä hetkestä: Putin loisti kilpaa horsmien kanssa

Tiesulku mahdollisti ainutlaatuisen otoksen.

Savonlinnalainen Henna Astikainen, 29, oli tulossa telttaretkeltä, kun hän jäi jumiin Juvolantien ja Enonkoskentien risteyksessä olleeseen tiesulkuun eilen torstaina. Valokuva julkaistiin ensin Itä-Savon verkkosivuilla.

Sululla annettiin tilaa itse Venäjän presidentti Vladimir Putinille ja hänen saattueelleen. Savonlinnan lentoasemalta auton kyytiin noussut Putin oli matkalla Hotelli Punkaharjuun tapaamaan presidentti Sauli Niinistöä.

– Oli kiva sattuma, että satuin juuri silloin siihen. Odottelu ja tiesulku eivät haitanneet, koska minulla ei ollut kiire minnekään. Siinä leppoisasti muiden kanssa odoteltiin letkaa saapuvaksi, Astikainen kertoo.

Iloinen tervehdys takapenkiltä.­

Luontokuvausta harrastavalla Astikaisella oli kuvausvehkeet mukanaan ja hän asettui tien pientareelle valmiina ikuistamaan harvinaisen vieraan valokuvaksi.

Vihdoin tiesulun aiheuttama odotus palkittiin ja Astikainen sai napattua ehkä Putinin vierailun ainutlaatuisimman kuvan, jossa presidentti vilkuttaa ihmisille autostaan pieni hymyyn päin kääntyvä virne kasvoillaan.

– Oli mielenkiintoista nähdä saattue ja kaikki se härdelli siinä ympärillä, kuten yllä lentelevät helikopterit.

Lue lisää Putinin hulppeasta virkalimusiinista tästä.

Putin saapui Savonlinnan lentoasemalle helikopterilla.­

Jonkin ajan kuluttua saattueen kulkemisesta Astikainen seurueineen pääsi jatkamaan kotimatkaansa.

– Minusta oli hienoa, että saimme arvovaltaisia vieraita Savonlinnaan. Ja varsinkin, kun vierailun osalta kaikki sujui hyvin, niin se on hyvää mainosta Savonlinnalle ja tälle seudulle.

– Tykkäsin erityisesti siitä, että presidentit tekivät pienen risteilyn Saimaalla, sillä tätä järviluontoa kehtaa kyllä esitellä kenelle tahansa, Astikainen iloitsee.

Tältä alukselta käsin presidentit tutustuivat Saimaaseen.­

Ilta-Sanomat seurasi Putinin vierailun kulkua koko päivän ajan.

Video:Niinistö ja Putin yhteisessä tiedotustilaisuudessa Punkaharjulla.